CELEX: 32018D0607(01)
Language: sk
Date: 2018-06-06 00:00:00
Title: Vykonávacie rozhodnutie Komisie zo 6. júna 2018 o vypracovaní pracovného programu pre posudzovanie žiadostí o obnovenie schválení účinných látok, ktorých platnosť sa skončí v roku 2022, 2023 a 2024 v súlade s nariadením Európskeho parlamentu a Rady (ES) č. 1107/2009 (Text s významom pre EHP)

7.6.2018   
            
            
               SK
            
            
               Úradný vestník Európskej únie
            
            
               C 195/20
            
         VYKONÁVACIE ROZHODNUTIE KOMISIE
   zo 6. júna 2018
   o vypracovaní pracovného programu pre posudzovanie žiadostí o obnovenie schválení účinných látok, ktorých platnosť sa skončí v roku 2022, 2023 a 2024 v súlade s nariadením Európskeho parlamentu a Rady (ES) č. 1107/2009
   (Text s významom pre EHP)
   (2018/C 195/07)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 18,
   keďže:
   
               (1)
            
            
               V prípade veľkého počtu účinných látok, ktoré boli schválené v súlade s nariadením (ES) č. 1107/2009 a sú uvedené v časti A prílohy k nariadeniu 540/2011 (2), sa dátum platnosti skončí medzi 1. januárom 2022 a 31. decembrom 2024. Časť C prílohy k vykonávaciemu nariadeniu Komisie (EÚ) č. 686/2012 (3) obsahuje zoznam uvedených účinných látok a prideľuje hodnotenie daných účinných látok jednotlivým členským štátom na účely postupu obnovenia, pričom sa pri každej účinnej látke uvádza spravodajský členský štát a spoluspravodajský členský štát.
            
         
               (2)
            
            
               Vzhľadom na čas a zdroje potrebné na dokončenie posúdenia žiadostí o obnovenie schválení príslušných účinných látok zo strany členských štátov a Európskeho úradu pre bezpečnosť potravín (ďalej len „úrad“) treba stanoviť pracovný program, v ktorom sa zoskupia podobné účinné látky a stanovia priority na základe zváženia bezpečnosti pre zdravie ľudí a zvierat alebo životné prostredie, ako je uvedené v článku 18 nariadenia (ES) č. 1107/2009.
            
         
               (3)
            
            
               Je vhodné, aby sa identifikovali látky, v prípade ktorých sa vzhľadom na ich vlastnosti očakáva, že asi nesplnia kritériá schválenia stanovené v bodoch 3.6.2 až 3.6.5 a bode 3.7 prílohy II k nariadeniu (ES) č. 1107/2009, a aby sa uprednostnilo ich posúdenie.
            
         
               (4)
            
            
               Pokiaľ ide o účinné látky uvedené v časti C prílohy k vykonávaciemu nariadeniu (EÚ) č. 686/2012, je vhodné identifikovať tie z nich, ktoré sú uvedené v časti E prílohy k vykonávaciemu nariadeniu (ES) č. 540/2011 ako látky, ktoré sa majú nahradiť, a ktoré sa vzhľadom na ich vlastnosti schvaľujú na obdobie nepresahujúce sedem rokov. Takisto je vhodné identifikovať látky, ktoré sú uvedené v prílohe k vykonávaciemu nariadeniu Komisie (EÚ) 2015/408 (4) ako látky, ktoré sa majú nahradiť. Ich posúdenie by sa malo uprednostniť v rámci programu.
            
         
               (5)
            
            
               Účinné látky fluxapyroxad, bixafén, sedaxán, penflufén a pentiopyrad majú podobné vlastnosti. Účinné látky fosforitan sodný a fosforitan draselný majú podobné vlastnosti. Účinné látky eugenol, geraniol a tymol majú podobné vlastnosti. Účinné látky Trichoderma atroviride (kmeň I-1237) a Trichoderma asperellum (kmeň T34) majú podobné vlastnosti. Účinné látky benzovindiflupyr a izopyrazám majú podobné vlastnosti. Keďže je vhodné zosúladiť načasovanie ich posúdenia s postupom partnerského hodnotenia látok s podobnými vlastnosťami, ktoré vykonáva úrad, dokumentácia týkajúca sa týchto látok by sa mala predložiť príslušným spravodajským štátom v tom istom časovom rámci.
            
         
               (6)
            
            
               Vzhľadom na prostriedky, ktoré majú orgány posudzujúce žiadostí o obnovenie schválení k dispozícii, nemožno vylúčiť, že v dôsledku uprednostneného posúdenia látok podľa tohto rozhodnutia môže platnosť schválenia niektorých iných účinných látok uplynúť pred prijatím rozhodnutia o obnovení schválenia takýchto látok. V takýchto prípadoch by sa obdobie platnosti schválenia takýchto účinných látok malo v súlade s článkom 17 nariadenia (ES) č. 1107/2009 včas predĺžiť.
            
         
               (7)
            
            
               V článku 18 nariadenia (ES) č. 1107/2009 sa okrem zoskupenia podobných účinných látok na základe priorít pre ich posúdenie takisto stanovuje, že pracovný program musí obsahovať špecifické ustanovenia. Ustanovenie článku 18 druhého pododseku písm. a) až e) nariadenia (ES) č. 1107/2009 sa vykonáva vykonávacím nariadením (EÚ) č. 844/2012 a ustanovenie článku 18 druhého pododseku písm. f) nariadenia (ES) č. 1107/2009 sa vykonáva vykonávacím nariadením (EÚ) č. 686/2012,
            
         SA ROZHODLA TAKTO:
   Jediný článok
   Týmto sa prijíma pracovný program uvedený v prílohe k tomuto rozhodnutiu.
   
      V Bruseli 6. júna 2018
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. EÚ L 309, 24.11.2009, s. 1.
   
      (2)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).
   
      (3)  Vykonávacie nariadenie Komisie (EÚ) č. 686/2012 z 26. júla 2012, ktorým sa členským štátom na účely postupu obnovenia prideľuje hodnotenie účinných látok, ktorých povolenie skončí najneskôr 31. decembra 2018 (Ú. v. EÚ L 200, 27.7.2012, s. 5).
   
      (4)  Vykonávacie nariadenie Komisie (EÚ) 2015/408 z 11. marca 2015 o vykonávaní článku 80 ods. 7 nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a o zostavení zoznamu látok, ktoré sa majú nahradiť (Ú. v. EÚ L 067, 12.3.2015, s. 18).
   
      PRÍLOHA
      
         1.   
         
            Pracovný program sa týka účinných látok schválených v súlade s nariadením (ES) č. 1107/2009, ktoré sú uvedené v časti C prílohy k vykonávaciemu nariadeniu (EÚ) č. 686/2012.
         
      
      
         2.   
         Pri posudzovaní žiadostí o obnovenie schválení účinných látok a zoskupenia podobných účinných látok podľa článku 18 nariadenia (ES) č. 1107/2009 sa uplatňujú tieto priority:
         
                     a)
                  
                  
                     Musí sa uprednostniť posudzovanie žiadostí o obnovenie schválení účinných látok, v prípade ktorých sa vzhľadom na ich vlastnosti očakáva, že asi nesplnia kritériá schválenia stanovené v bodoch 3.6.2 až 3.6.5 a v bode 3.7 prílohy II k nariadeniu (ES) č. 1107/2009. Takéto posúdenia sa musia vykonať bezodkladne alebo s čo možno najmenším oneskorením.
                  
               
                     b)
                  
                  
                     Musí sa uprednostniť posudzovanie žiadostí o obnovenie schválení účinných látok, ktoré sú uvedené v časti E prílohy k nariadeniu (ES) č. 540/2011 ako látky, ktoré sa majú nahradiť, a ktoré sa vzhľadom na ich vlastnosti schvaľujú na obdobie nepresahujúce sedem rokov. Takisto sa musí uprednostniť posudzovanie žiadostí o obnovenie schválení účinných látok, ktoré sú uvedené v prílohe k vykonávaciemu nariadeniu 2015/408. Takéto posúdenia sa musia vykonať bezodkladne alebo s čo možno najmenším oneskorením.
                  
               
                     c)
                  
                  
                     Ak sú dátumy predloženia dokumentácie odlišné, predĺži sa obdobie platnosti schválenia v prípade potreby a v náležitom čase v súlade s článkom 17 nariadenia (ES) č. 1107/2009 vzhľadom na podobnosť vlastností látok s cieľom zosúladiť načasovanie posúdenia týchto látok s postupom partnerského preskúmania úradom v prípade týchto látok:
                     
                                 i)
                              
                              
                                 fluxapyroxad, bixafén, sedaxán, penflufén a pentiopyrad;
                              
                           
                                 ii)
                              
                              
                                 fosforitan sodný a fosforitan draselný;
                              
                           
                                 iii)
                              
                              
                                 eugenol, geraniol a tymol;
                              
                           
                                 iv)
                              
                              
                                 
                                    Trichoderma atroviride (kmeň I 1237) a Trichoderma asperellum (kmeň T34);
                              
                           
                                 v)
                              
                              
                                 benzovindiflupyr a izopyrazám.
                              
                           
               
                     d)
                  
                  
                     Ak obdobie platnosti schválenia niektorých účinných látok, na ktoré sa nevzťahujú body a) a b), uplynie ešte pred prijatím rozhodnutia o obnovení ich schválenia, a to z dôvodov, na ktoré žiadateľ nemá vplyv, musí sa obdobie platnosti schválenia uvedených účinných látok v súlade s článkom 17 nariadenia (ES) č. 1107/2009 včas predĺžiť.